ሁሉም ለሰላምና ዕድገት ስኬት የበኩሉን እንዲያበረክት ጥሪ ቀረበ
የተለያዩ ሐይማኖት ተቋማት መሪዎች የኢየሱስ ክርስቶስ የልደት በዓልን በማስመልከት ባስተላለፉት መልዕክት ሁሉም የሕብረተሰብ ክፍል የበለጠ ሰላምና ዕድገትና ለማስመዝገብ የተቻለውን አስተዋፅኦ እንዲያበርከት ጥሪ አቅርበዋል፡፡የኢትዮጵያ ኦርቶዶክስ ተዋሕዶ ቤተክርስቲያን ፓትርያርክ አባ ማትያስ ቀዳማዊ ርዕሰ ሊቃነጳጳሳት ዘኢትዮጵያ ሊቀጳጳስ ዘአክሱም ወዕጨጌ ዘመንበረ ተክለሐይማኖት ዛሬ በመንበረ ባትርያርክ ጽሕፈት ቤታቸው በሰጡት ጋዜጣዊ መግለጫ አባቶች ኢትዮጵያን ያስረከቡት አንድነታቸውን ጠብቀው በጋራ ስለሰሩ እንደሆነና አሁንም አንድነትን፣ ሰላምንና ዕድገትና አስጠብቆ ለማስቀጠል ሁሉም ዜጋ ሊረባረብ ይገባል ብለዋል፡፡ብጹዕነታቸው “ችግሮች ሁሉ ከሰላም በታች ናቸው” የሚለውን ጠንካራ አስተሳሰብ መርሕ በማድረግ ሁሉም በአንድነት በኃላፊነት፣ በቅንነትና በተቆርቋሪነት ሀገሩን እንዲጠብቅና እንዲያለማ መልዕክታቸውን አስተላልፈዋል፡፡የኢትዮጵያ ካቶሊካዊት ቤተክርስቲያን ሊቀጳጳሳት ብፁዕ ካርዲናል ብርሃነየሱስ በዓሉን በማስመልከት ባስተላለፉት መልዕክት የገናን በዓል ሲከበር ለሕዝቦች ኑሮ መሻሻልና የበለጠ ዕድገትና ብልጽግና ለማበርከት ኃላፊነቱን መወጣት እንዳለበት ገልጸዋል፡፡የሰው ልጆች ሁሉ ጥልቅ የሆነ ፍቅር፣ የመግባባትና የመቻቻል ብሎም የመቀራረብ መንፈስ በየዕለታዊ ኑሮ መግለጽና ማሳየት ይገባል፡፡ ከዚህ በተጨማሪም የየዕለቱ ተግባር በታማኝነት ማከናወንና በዕውነት መንገድ መጓዝ ያስፈልጋል ብለዋል፡፡በአሁኑ ጊዜ መንግስት በሀገሪቱ በተያያዘው የተሐድሶ ጉዞ የተለያዩ እርምጃዎች እየወሰደ መሆኑንና ይህንንም ማስፈጸም እንዲችሉ ለተለያዩ ኃላፊነቶች የተመረጡ ሰዎች እንደተመደቡ ይታወቃል፡፡ለኃላፊነት መመረጥ በክብር ከፍ ለማለት ሳይሆን የሕዝቦችን ጥያቄዎችን በተገቢው ሁኔታ መልስ ለመስጠትና ለማስተዳደር በመሆኑ ኃላፊዎች በመልካም አስተዳደር ፍትሐዊ የሆነ ሥራዎችንና ውጤቶችን ሕዝቡ እንደሚጠበቀው ለተግባራዊነቱ በትኩረት እንደሚሠሩና እንዲያሚያስፈጽሙ ቤተክርስቲያኗ እምነቷ የጸና መሆኑን ገልጸዋል፡፡መንግስት አሁን ወደታች በመውረድ የህብረተሰቡን ችግሮች ለማስተካከልና ለመቅረፍ እያከናወነው ያለውን ውይይት ሰምቶ ማለፍ ሳይሆን በቁርጠኝነት የተነሳበትን ዓላማና ለህዝቡ የገባውን ቃል መፈጸም እንዳለበትም ተጠቁሟል፡፡የኢትዮጵያ ወንጌላዊት ቤተክርስቲያን መካነ ኢየሱስ ፕሬዝዳንት ዶክትር ዋቅስዩም እዶሳ በበኩላቸው በዓሉ ሲከበር እርቅን ሰላምን በረከትን ለባልንጀሮች፣ አሳደጊ ያጡ ሕጻናት፣ አቅመ ደካሞች፣ አረጋውያን፣ ሕሙማንን በመጠየቅ በመርዳትና ለእነርሱ በመፀለይ መሆን እንዳለበት አሳስበዋል፡፡